**FÖLDI ÉS LÉGI SZÚNYOGIRTÁSSAL KAPCSOLATOS TÁJÉKOZTATÓ**

**Vasvár Város Önkormányzata** tájékoztatja a Tisztelt Lakosságot, hogy az országos központi szúnyoggyérítés keretén belül Vasváron a **földi kémiai** védekezés **2021. július 01-én** a napnyugta utáni időszakban történik. Tartaléknapok: **2021. július 02-03.**

Tájékoztatjuk továbbá arról is a Tisztelt Lakosságot, hogy **a város önkormányzata** a vérszívók elleni hatékony védekezés érdekében **légi kémiai szúnyogirtást is megrendelt.** A légi irtás időpontja még nem ismert, várhatóan a július 5-ével kezdődő hét.Amint ismertté válik a légi kémiai szúnyogirtáspontosidőpontja, Facebook oldalunkon és honlapunkon is tájékoztatjuk a lakosságot.

Az alábbiakban tesszük közzé a SZEROCOR KONZORCIUM **földi kémiai** védekezésről szóló részletes tájékoztató anyagát. Kérjük szíves áttekintését és a javasolt intézkedések alkalmazását!

**TÁJÉKOZTATÓ A FÖLDI SZÚNYOGGYÉRÍTÉSNÉL ALKALMAZOTT KÉSZÍTMÉNYRŐL ÉS A LAKOSSÁG RÉSZÉRE JAVASOLT INTÉZKEDÉSEKRŐL**

Alkalmazott készítmény: Deltasect Plus 1,2 ULV szúnyogirtó szer.

A készítmény a kijuttatott csekély mennyiségben (0,6 liter/hektár) kizárólag az érzékenyebb rovarokat pusztítja el, melegvérű állatokra, emberre nem veszélyes, hatóanyaga néhány óra alatt lebomlik.

A lakosság részére javasolt intézkedések:

A szabadban tárolt gyermekjátékokat, élelmiszereket, evőeszközöket, a szabadban szárított ruhákat, a kezelés napján javasolt összegyűjteni vagy letakarni. A kezelés idejére és az azt követő 1 órában javasolt az ablakokat, ajtókat zárva tartani és a külső levegőt bejuttató mesterséges szellőztető berendezéseket kikapcsolni. A kezelt területen termő zöldségeket, gyümölcsöket fogyasztás vagy feldolgozás előtt ajánlott megmosni. A kezelést végző gépkocsi közvetlen közelében tartózkodni nem szabad.

A szabadban, fedetlenül tárolt vízgyűjtő edényekben, a különböző tárgyakban megülő esővízben akár egy hét alatt is kifejlődhetnek a szúnyoglárvák. A szúnyogirtó kezelés kiegészítéseként ajánlott, hogy az ingatlantulajdonosok szüntessék meg, rendszeresen ürítsék vagy takarják le az épületek körüli kisebb, pangó vízgyülemeket.